Title: Návrh zásad v odmeňovaní zamestnancov od 1
Author: sipko
Company: UVSR

Návrh zásad v odmeňovaní zamestnancov od 1. januára 2005 v nadväznosti na 
zoznam pracovných miest v štátnej a verejnej službe 
schválený uznesením vlády SR č. 80/2004 zo dňa 28. januára 2004

I.	Aktuálny stav 

-	vláda SR od 1. januára 2004 vyčlenila na zlepšenie odmeňovania zamestnancov, ktorí pôsobia v oblasti fondov Európskej únie, 110 mil. Sk,
-	bol vypracovaný zoznam 968 pracovných miest, ktorých sa zlepšenie odmeňovania týka (na 1 zamestnanca 7017 Sk/mesiac) – uvedený zoznam v rozdelení podľa jednotlivých rozpočtových kapitol je prílohou k tomuto materiálu,
-	uvedené finančné prostriedky boli určené len na rok 2004 a boli chápané ako istý nesystémový spôsob riešenia problému nedostatočného ohodnotenia zamestnancov pracujúcich v záležitostiach Európskej únie,
-	jednotlivé rezorty im pridelené finančné prostriedky použili rôzne, pričom v princípe išlo o kombináciu zvyšovania platových tried, udeľovania/zvyšovania osobných príplatkov a zvyšok sa vyplácal v podobe mimoriadnych odmien, 
-	v rozpočte verejnej správy na roky 2005 – 2007 bolo v rámci zabezpečenia kontinuity pri riešení problematiky odmeňovania zamestnancov priamo do rozpočtových kapitol príslušných rezortov rozpísaných súhrnne 110 mil. Sk na každý rok. 

Príslušné ministerstvá a ostatné ústredné orgány štátnej správy boli zaviazané uznesením vlády SR používať vyčlenených 110 mil. Sk na odmeňovania 968 zamestnancov v roku 2004; t. j. ak vláda SR neprijme usmernenie o spôsobe použitia dodatočných 330 mil. Sk určených na mzdy (110 mil. Sk pre rok 2005, 110 mil. Sk pre rok 2006 a 110 mil. Sk pre rok 2007), jednotlivé ministerstvá budú môcť použiť tieto finančné prostriedky podľa vlastného uváženia. 

Uvedené považujeme za dôvod na predloženie materiálu na rokovanie vlády SR, ktorý bude ukladať správcom príslušných rozpočtových kapitol povinnosť zachovať adekvátnu mieru odmeňovania zamestnancov pracujúcich v oblasti fondov Európskej únie.

II.	Návrh na ďalší postup vrátane zásad použitia príslušných finančných prostriedkov

Predkladaný materiál navrhuje  2 alternatívy, medzi ktorými by sa mali rozhodnúť členovia vlády SR. V rámci medzirezortného pripomienkového konania sa k uvedeným alternatívam vyslovili jednotlivé ministerstvá a ostatné ústredné orgány štátnej správy nasledovne:
Za alternatívu I, t. j. za zachovanie súčasného stavu a spôsobu zvýhodneného odmeňovania zamestnancov pracujúcich v oblasti fondov EÚ, sa vyslovili: Ministerstvo životného prostredia SR; Ministerstvo obrany SR; Ministerstvo pôdohospodárstva SR; Ministerstvo dopravy, pôšt a telekomunikácií SR; Ministerstvo vnútra SR; Ministerstvo školstva SR; Ministerstvo zdravotníctva SR; Ministerstvo hospodárstva SR; Úrad geodézie, kartografie a katastra SR; Úrad jadrového dozoru SR; Úrad normalizácie, metrológie a skúšobníctva SR; Úrad priemyselného vlastníctva SR; Správa štátnych hmotných rezerv SR; Najvyšší kontrolný úrad SR a Úrad vlády SR – služobný úrad.  

Za alternatívu II, t.j. za zrušenie zoznamu miest schválených uznesením vlády SR č. 80/2004 a zrušenie zvýhodneného odmeňovania zamestnancov pôsobiacich v oblasti fondov EÚ z prostriedkov štátneho rozpočtu (okrem prostriedkov technickej asistencie), sa vyslovili: Ministerstvo financií SR; Ministerstvo práce, sociálnych vecí a rodiny SR; Ministerstvo spravodlivosti SR; Ministerstvo zahraničných vecí SR; Ministerstvo kultúry SR a Generálna prokuratúra.

Ani k jednej z alternatív sa nepriklonili: Ministerstvo výstavby a regionálneho rozvoja SR; Úrad pre verejné obstarávanie SR; Protimonopolný úrad SR a Národná banka Slovenska.

Z vyššie uvedeného vyplýva, že sa alternatívu I sa vyslovilo 15 subjektov; za alternatívu II sa vyslovilo 5 subjektov a k ani jednej z alternatív sa nepriklonili 4 subjekty.  

Znenie navrhovaných alternatív je nasledovné: 

Alternatíva I:

Je potrebné aj naďalej udržiavať stabilitu administratívnych kapacít v oblasti fondov únie prostredníctvom zvýhodneného odmeňovania príslušných zamestnancov. Odmeňovanie zamestnancov v oblasti fondov únie sa bude riadiť nasledovnými zásadami:
-	Základnou zásadou je nezväčšovanie objemu finančných prostriedkov, ktoré už sú alokované v rozpočte verejnej správy, t. j. zachovať objem 110 mil. Sk na každý rok.
-	Navrhujeme zaviazať príslušných ministrov a predsedov ostatných ústredných orgánov štátnej správy (vedúcich služobných úradov) použiť vyššie spomenuté finančné prostriedky aj od 1.1.2005 na odmeňovania zamestnancov pôsobiacich v oblasti fondov únie.
-	Z praktických dôvodov (organizačné zmeny, zmeny pracovnej náplne zamestnancov a pod.) a v záujme zachovania flexibility celého systému navrhujeme zakotviť do mechanizmu možnosť zmeny vnútornej štruktúry pracovných miest, ktoré sú predmetom zoznamu schváleného uznesením vlády SR č. 80/2004. Zmeny by sa nemuseli uskutočňovať predložením osobitného materiálu na rokovanie vlády SR, ale prostredníctvom odôvodnenej žiadosti príslušného vedúceho služobného úradu predsedovi Úradu pre štátnu službu a následne po schválení zmeny by bol o nej informovaný podpredseda vlády SR pre európske záležitosti, ľudské práva a menšiny, ktorý by napr. následne raz ročne vypracoval súhrnnú informáciu o uskutočnených zmenách.

Odôvodnenie: Organizačná štruktúra jednotlivých rezortov sa pomerne často mení a s ňou sa mení aj náplň prace jednotlivých organizačných zložiek. Súčasne z titulu členstva SR v Európskej únii môže pribudnúť agenda v oblasti fondov EÚ. V tejto súvislosti upozorňujeme, že medzi fondy EÚ nepatria len štrukturálne fondy, ale aj ostatné finančné nástroje Európskej únie, ako napr. komunitárne programy a pod. 
 
-	Súčasne vzhľadom na vyššie uvedené aj naďalej zostáva v platnosti, že všetky pracovné miesta, ktorých sa týka zvýhodnené odmeňovanie, musia spĺňať nasledovné kritériá, ktoré vláda SR schválila uznesením č. 849/2004 z 10. septembra 2003 s tým, že navrhujeme ich nasledovnú modifikáciu tak, aby sa pod pojmom fondy EÚ nerozumeli len štrukturálne fondy, ale vôbec fondy Európskej únie – modifikácia je označená zvýrazneným písmom):
-	musí ísť o štátnych zamestnancov, ktorí sú zaradení v odbore štátnej služby 1.03 Medzinárodná spolupráca, finančné prostriedky európskych spoločenstiev; prípadne v inom odbore štátnej služby za predpokladu, že sa zaoberajú prevažne  programovaním, implementáciou, finančným riadením, monitorovaním a hodnotením programov predvstupových fondov (PHARE, ISPA, SAPARD), špeciálnych finančných nástrojov ES (prechodného fondu; Schengenského fondu a fondu na odstavenie bloku V1 atómovej elektrárne Jaslovské Bohunice), fondov EÚ (ERDF, ESF, EAGGFu, FIFG, finančných nástrojov vnútorných politík, fondov na prípravu TEN -T projektov, finančného nástroja EHP, Nórskeho finančného nástroja) a Kohézneho fondu;
-	okrem vyššie uvedeného odboru štátnej služby budú do zoznamu zahrnuté pracovné miesta z oblasti finančnej kontroly a vnútorného auditu, ktoré sú kľúčové z hľadiska funkčnosti systému verejnej vnútornej finančnej kontroly (ide najmä o jednotky vnútorného auditu, ktorých personálne obsadenie a funkčnosť sú kľúčové z hľadiska pripravenosti Slovenskej republiky na čerpanie finančných prostriedkov európskych spoločenstiev; súčasne je možné zahrnúť kontaktný útvar OLAF dôležitý z hľadiska ochrany finančných záujmov ES),     
-	pri zamestnancov vo výkone prác vo verejnom záujme musí ísť o zamestnancov zaoberajúcich sa na 100%  programovaním, implementáciou, monitorovaním a hodnotením programov predvstupových fondov (PHARE, ISPA, SAPARD), špeciálnych finančných nástrojov ES (prechodného fondu; Schengenského fondu a fondu na odstavenie bloku V1 atómovej elektrárne Jaslovské Bohunice), fondov EÚ (ERDF, ESF, EAGGFu, FIFG, finančných nástrojov vnútorných politík, fondov na prípravu TEN -T projektov, finančného nástroja EHP, Nórskeho finančného nástroja) a Kohézneho fondu.

Odôvodnenie modifikácie kritérií: Mierne rozšírenie uvedených kritérií zodpovedá aktuálnej situácii v uvedenej oblasti. Pôvodné kritériá nespomínajú oblasť prechodného fondu, ktorému sa spravidla venujú útvary pôvodne pracujúce s predvstupovým fondom PHARE. Súčasne považujeme za potrebné rozšíriť kritériá aj na ostatné finančné nástroje EÚ, ako sú komunitárne programy - v nich Slovenská republika dosahuje pomerne slabé výsledky a zlepšenou prácou v oblasti riadenia komunitárnych programov by sa táto situácia mohla zlepšiť. Súčasne je potrebné poznamenať, že oblasť komunitárnych programov tvorí jeden z finančných nástrojov na financovanie cieľov Lisabonskej stratégie, pričom táto oblasť je novou prioritou vlády SR.  

-	V súčasnosti neexistuje ucelený prehľad o tom, ako sú odmeňovaní zamestnanci, ktorí pôsobia nielen v oblasti fondov Európskej únie (táto skupina zamestnancov poberá príplatky jednak z uvedených 110 mil. Sk z rozpočtu verejnej správy, ale aj z finančných prostriedkov určených na technickú asistenciu), ale ktorí pôsobia všeobecne v oblasti záležitostí Európskej únie a plnia náročné úlohy súvisiace so zastupovaním Slovenskej republiky v pracovných skupinách a výboroch inštitúcií EÚ, prípadne pôsobia v oblasti aproximácie práva (táto skupina zamestnancov je odmeňovaná v súčasnosti štandardne bez dodatočných finančných prostriedkov). Z uvedeného dôvodu odporúčame poveriť predsedu Úradu pre štátnu službu zodpovedného za oblasť štátnej služby a ministra práce, sociálnych vecí a rodiny SR zodpovedného za zamestnancov vo výkone prác vo verejnom záujme jednak zmapovať úroveň odmeňovania všetkých štátnych zamestnancov a zamestnancov vo výkone prác vo verejnom záujme pôsobiacich v oblasti záležitostí Európskej únie, t. j. nielen tých, ktorí pôsobia v oblasti fondov, ale aj tých, ktorí zastupujú Slovenskú republiku na rokovaniach pracovných skupín a výborov Rady EÚ a Európskej komisie a podieľajú sa na legislatívnom procese tak na úrovni únie ako aj na úrovni SR v oblasti aproximácie práva, a jasne identifikovať tých, ktorých platy boli v roku 2004 financované jednak z uvedených 110 mil. Sk, ako aj z finančných prostriedkov technickej asistencie. Po získaní prehľadu bude možné v prípade potreby posúdiť dostatočnosť súčasného finančného ohodnotenia kľúčových zamestnancov pôsobiacich v oblasti záležitostí Európskej únie a následne identifikovať ďalšie opatrenia smerujúce k zlepšeniu odmeňovania takýchto zamestnancov. 

V prípade, že vláda SR schváli alternatívu I, bude potrebné rozhodnúť, či jednotlivé rezorty budú môcť v rámci aktualizácie zoznamu pracovných miest, ktorý bol schválený uznesením vlády SR č. 80/2004 aj zvyšovať im pridelený počet pracovných miest pri dodržiavaní kritérií a pri zachovaní im určeného objemu finančných prostriedkov. V takomto prípade by bola konkrétna výška finančných prostriedkov určená konkrétnemu zamestnancovi výhradne v kompetencii príslušného rezortu. Takýto postup by nemusel nevyhnutne znamenať rozptyl finančných prostriedkov a nízku hodnotu odmien pre 1 zamestnanca, keďže by sa dal vhodne kombinovať s použitím finančných prostriedkov z technickej asistencie. 

Alternatíva II:

Nie je nutné, aby boli uvedené finančné prostriedky aj v nasledujúcich rokoch použité na odmeňovania zamestnancov v oblasti fondov únie. Uvedené finančné prostriedky budú slúžiť na odmeňovania zamestnancov jednotlivých rezortov podľa uváženia jednotlivých služobných úradov bez horizontálne určených kritérií. V prípade tejto alternatívy je potrebné deklarovať, že zoznam 968 pracovných miest už nemá opodstatnenie a pracovné miesta v ňom uvedené už nepodliehajú zvýhodnenému režimu odmeňovania z uvedených 110 mil. SK, t. j. bude potrebné zrušiť uznesenie vlády SR č. 80/2004. V prípade zamestnancov pracujúcich v oblasti štrukturálnych fondov bude možné takúto situáciu riešiť prostredníctvom prostriedkov z technickej asistencie. Táto situácia môže ohroziť stabilitu administratívnych kapacít v oblasti ďalších finančných nástrojov Európskej únie – komunitárne programy, predvstupové fondy, Kohézny fond, EAGGF-u, kde môže od 1. januára 2005 dôjsť k reálnemu poklesu úrovne odmeňovania.

Predkladateľ sa vzhľadom na vyššie uvedené prikláňa k prvej alternatíve.